რენტგენული გამოსხივება
რენტგენული გამოსხივება — ელექტრომაგნიტური ტალღები, რომელთა ფოტონების ენერგიაც ელექტრომაგნიტური ტალღების შკალაზე მდებარეობს ულტრაიისფერ გამოსხივებასა და გამა-გამოსხივებას შორის, რაც შეესაბამება ტალღის სიგრძეებს 10−2-დან 102-მდე Å-ს (10−12-დან 10−8-მდე მ). რენტგენული გამოსხივება აღმოაჩინა ვილჰელმ კონრად რენტგენმა. მან პირველმა გამოაქვეყნა სტატია რენტგენული სხივების შესახებ, რომლებსაც მან უწოდა X-სხივები (X-rays). რენტგენის სტატია სახელოწდებით „სხივების ახალი ტიპების შესახებ“ გამოქვეყნდა 1895 წლის 28 დეკემბერს ვიურცბურგის ფიზიკა-მედიცინის საზოგადოების ჟურნალში.